PATVIRTINTA

Skuodo rajono savivaldybės tarybos

2020 m. spalio 20 d. sprendimu Nr. T10-197/T9-

**DĖLSKUODO RAJONO SAVIVALDYBĖS MOKYMO LĖŠŲ APSKAIČIAVIMO, PASKIRSTYMO IR PANAUDOJIMO TVARKOS APRAŠO PATVIRTINIMO**

**I. BENDROSIOS** **NUOSTATOS**

1. Skuodo rajono savivaldybės mokymo lėšų apskaičiavimo, paskirstymo ir panaudojimo tvarkos aprašas (toliau – aprašas) reglamentuoja Skuodo rajono savivaldybei skirtų mokymo lėšų apskaičiavimo, paskirstymo ir panaudojimo tvarką. Vadovaujantis šiuo aprašu, Skuodo rajono savivaldybei apskaičiuotos mokymo lėšos paskirstomos savivaldybės mokykloms, teikiančioms ikimokyklinį, priešmokyklinį, bendrąjį ugdymą (toliau – mokykloms), Skuodo meno mokyklai ir Skuodo pedagoginei psichologinei tarnybai.

2. Apraše vartojamos sąvokos atitinka Mokymo lėšų apskaičiavimo, paskirstymo ir panaudojimo tvarkos apraše, patvirtintame Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“, vartojamas sąvokas.

**II. LĖŠŲ APSKAIČIAVIMAS, PASKIRSTYMAS IR PANAUDOJIMAS**

3. Mokymo lėšos biudžetiniams metams pagal praėjusių metų rugsėjo mėnesio Mokinių registro duomenis kiekvienai mokyklai apskaičiuojamos ir skiriamos vadovaujantis Lietuvos Respublikos Vyriausybės 2018 m. liepos 11 d. nutarimu Nr. 679, patvirtintu Mokymo lėšų apskaičiavimo, paskirstymo ir panaudojimo tvarkos aprašu.

4. Savivaldybei skiriamos mokymo lėšos perskirstomos šioms ugdymo reikmėms tenkinti:

4.1. ugdymo procesui organizuoti ir valdyti;

4.2. švietimo pagalbai mokyklose ir Skuodo pedagoginei psichologinei tarnybai (darbo užmokesčiui mokėti, paslaugoms, susijusioms su psichologine, specialiąja pedagogine, specialiąja ir socialine pedagogine pagalba, prevencinėms programoms įgyvendinti, taip pat mokyklos bibliotekos darbuotojams išlaikyti);

4.3. mokymosi pasiekimų patikrinimams organizuoti ir vykdyti;

4.4. formalųjį švietimą papildančio ugdymo programoms finansuoti Skuodo meno mokykloje (įskaitant apmokėjimą už darbą mokytojams, dirbantiems pagal šias programas);

4.5. ugdymo finansavimo poreikių skirtumams tarp mokyklų sumažinti;

4.6. skaitmeninio ugdymo plėtrai.

5. Aprašo 4.2, 4.4 ir 4.6 papunkčiuose nurodytoms ugdymo reikmėms tenkinti paskirstoma ne mažiau kaip 100 procentų lėšų. Aprašo 4.1 ir 4.3 papunkčiuose nurodytoms ugdymo reikmėms tenkinti lėšos skiriamos pagal poreikį.

6. Aprašo 4 punkte nustatytos mokymo lėšos paskirstomos:

6.1. ugdymo procesui organizuoti ir valdyti pareigybių skaičius nustatomas vadovaujantis Skuodo rajono savivaldybės tarybos sprendimu patvirtintais ugdymo įstaigų pareigybių normatyvais, atsižvelgiant į bendrai savivaldybės gaunamas lėšas, skirtas ugdymo procesui organizuoti ir valdyti ir pagal kiekvieną įstaigą atskirai. Gali būti naudojamos:

6.1.1. mokyklos direktoriaus, direktoriaus pavaduotojo ugdymui darbo užmokesčiui (įskaitant pareiginės algos kintamąją dalį);

6.1.2. priemokoms, kai nustatytos apimties ugdymo proceso organizavimo ir valdymo funkcijas vykdo kiti darbuotojai;

6.2. švietimo pagalbai mokyklose teikti, Skuodo pedagoginės psichologinės tarnybos, mokyklos bibliotekos darbuotojų pareigybių skaičius nustatomas vadovaujantis Skuodo rajono savivaldybės tarybos sprendimu patvirtintais ugdymo įstaigų pareigybių normatyvais, atsižvelgiant į bendrai savivaldybės gaunamas lėšas, skirtas švietimo pagalbai ir pagal kiekvieną įstaigą atskirai (jeigu mokykla neturi atitinkamos švietimo pagalbos specialisto, švietimo pagalbos lėšos ar jų dalis gali būti skiriamos paslaugoms, susijusioms su psichologine, specialiąja pedagogine, specialiąja ir socialine pedagogine pagalba pirkti). Gali būti naudojamos:

6.2.1. socialinių pedagogų, psichologų, specialiųjų pedagogų, logopedų, tiflopedagogų, surdopedagogų, mokytojų padėjėjų, gestų kalbos vertėjų pareigybių, įsteigtų mokyklose, darbo užmokesčiui ir kitoms su darbo santykiais susijusioms išmokoms ir kompensacijoms mokėti;

6.2.2. švietimo pagalbos paslaugoms pirkti;

6.2.3. Skuodo pedagoginei psichologinei tarnybai mokinių specialiesiems ugdymosi poreikiams įvertinti, pedagoginės psichologinės pagalbos teikimo mokiniui, mokytojui, mokyklai, šeimai funkcijoms finansuoti;

6.2.4. mokyklos bibliotekos darbuotojų darbo užmokesčiui ir kitoms su darbo santykiais susijusioms išmokoms ir kompensacijoms mokėti;

6.3. mokymosi pasiekimų patikrinimams organizuoti ir vykdyti lėšos paskirstomos švietimo įstaigoms pagal poreikį, kurį pateikia Švietimo skyrius. Lėšos apskaičiuojamos pagal mokymosi pasiekimų organizavimo ir vykdymo įkainius, patvirtintus Savivaldybės administracijos direktoriaus įsakymu. Mokyklos atsiskaito su mokytojais, kurie dalyvavo mokymosi pasiekimų organizavime ir vykdyme;

6.4. formalųjį švietimą papildančio ugdymo programoms finansuoti (įskaitant apmokėjimą už darbą mokytojams, dirbantiems pagal šias programas) 100 procentų lėšų skiriama Skuodo meno mokyklai;

6.5. ugdymo finansavimo poreikių skirtumams tarp mokyklų sumažinti gali būti skiriamos:

6.5.1. pedagoginių darbuotojų darbo užmokesčiui (įskaitant pareiginės algos pastoviosios dalies koeficientų padidinimą dėl veiklos sudėtingumo);

6.5.2. ikimokyklinio, priešmokyklinio ir bendrojo ugdymo kokybei ir prieinamumui užtikrinti (tarp jų ir mokyti namie);

6.5.3. ikimokyklinio ir priešmokyklinio ugdymo formų įvairovei diegti;

6.5.4. finansuoti užsienio kalbų mokymąsi laikinosiose grupėse, mažesnėse už numatytąsias švietimo, mokslo ir sporto ministro tvirtinamuose pradinio, pagrindinio ir vidurinio ugdymo programų bendruosiuose ugdymo planuose;

6.5.5. finansuoti priemonėms, skirtoms mokinių iš nepalankios socialinės, ekonominės ir kultūrinės aplinkos mokymosi skirtumams sumažinti;

6.6.skaitmeninio ugdymo plėtrai: švietimo, mokslo ir sporto ministro nustatytus reikalavimus atitinkantiems skaitmeniniams mokymosi ištekliams, priemonėms ir informacinių ir komunikacinių technologijų įrangai įsigyti, tobulinti mokytojų skaitmeninio raštingumo kompetencijai pagal skaitmeninio raštingumo programas, atitinkančias švietimo, mokslo ir sporto ministro nustatytus reikalavimus. Informacinių ir komunikacinių technologijų įrangai įsigyti skiriama ne daugiau kaip 30 procentų lėšų. Mokykloms skiriamos lėšos pagal mokinių skaičių.

6.7. savivaldybei skirtos ir nepaskirstytos 4.1, 4.3 ir 4.5 papunkčiuose nurodytos mokymo lėšos, užtikrinus ikimokyklinio, priešmokyklinio ir bendrojo ugdymo prieinamumą, perskirstomos mokykloms proporcingai, įvertinus einamųjų metų darbo užmokesčio fondo perteklių ar trūkumą.

**III. BAIGIAMOSIOS NUOSTATOS**

7. Mokymo lėšos naudojamos laikantis teisės aktų, reglamentuojančių Lietuvos Respublikos valstybės biudžeto ir savivaldybių biudžetų sudarymą ir vykdymą, ir atsižvelgiant į švietimo, mokslo ir sporto ministro tvirtinamas lėšų naudojimo atitinkamoms reikmėms tenkinti rekomendacijas.

8. Už mokymo lėšų teisingą, tikslingą ir racionalų naudojimą atsakingi ugdymo įstaigų vadovai.

9. Už aprašo vykdymo kontrolę atsakingas Skuodo rajono savivaldybės administracijos finansų skyrius.

10. Savivaldybė už mokymo lėšų panaudojimą atsiskaito švietimo, mokslo ir sporto ministro nustatyta tvarka.

\_\_\_\_\_\_\_\_\_\_\_\_\_\_\_\_\_\_

Birutė Gedrimienė, tel. (8 440) 45 575